CELEX: 62020TO0719
Language: el
Date: 2021-04-27 00:00:00
Title: Διάταξη του Γενικού Δικαστηρίου (τέταρτο τμήμα) της 27ης Απριλίου 2021 (Αποσπάσματα).#Roberto Alejandro Macías Chávez κ.λπ. κατά Βασιλείου της Ισπανίας και Ευρωπαϊκού Κοινοβουλίου.#Προσφυγή λόγω παραλείψεως και αγωγή αποζημιώσεως – Θεσμικό δίκαιο – Επιτροπή Αναφορών του Κοινοβουλίου – Αναφορά σχετικά με παραβίαση από τα ισπανικά δικαστήρια του δικαίου της Ένωσης στον τομέα των θεμελιωδών δικαιωμάτων – Απόφαση με την οποία περατώθηκε η διαδικασία της αναφοράς – Άρθρο 28 του Κανονισμού Διαδικασίας – Αίτημα παραπομπής της υποθέσεως σε πενταμελές τμήμα – Προσφυγή και αγωγή εν μέρει ασκηθείσες ενώπιον προδήλως αναρμόδιου δικαστηρίου, εν μέρει προδήλως απαράδεκτες και εν μέρει προδήλως αβάσιμες.#Υπόθεση T-719/20.

ΔΙΑΤΑΞΗ ΤΟΥ ΓΕΝΙΚΟΥ ΔΙΚΑΣΤΗΡΙΟΥ (τέταρτο τμήμα)
   της 27ης Απριλίου 2021 (
         *1
      )
   «Προσφυγή λόγω παραλείψεως και αγωγή αποζημιώσεως – Θεσμικό δίκαιο – Επιτροπή Αναφορών του Κοινοβουλίου – Αναφορά σχετικά με παραβίαση από τα ισπανικά δικαστήρια του δικαίου της Ένωσης στον τομέα των θεμελιωδών δικαιωμάτων – Απόφαση με την οποία περατώθηκε η διαδικασία της αναφοράς – Άρθρο 28 του Κανονισμού Διαδικασίας – Αίτημα παραπομπής της υποθέσεως σε πενταμελές τμήμα – Προσφυγή και αγωγή εν μέρει ασκηθείσες ενώπιον προδήλως αναρμόδιου δικαστηρίου, εν μέρει προδήλως απαράδεκτες και εν μέρει προδήλως αβάσιμες»
   Στην υπόθεση T‑719/20,
   
      Roberto Alejandro Macías Chávez, κάτοικος Σεβίλλης (Ισπανία),
   
      Fernando Presencia, κάτοικος Talavera de la Reina (Ισπανία),
   
      José María Castillejo, κάτοικος Μαδρίτης (Ισπανία),
   εκπροσωπούμενοι από τον J. Jover Padró, δικηγόρο,
   προσφεύγοντες-ενάγοντες,
   κατά
   
      Βασιλείου της Ισπανίας
   
   και
   
      Ευρωπαϊκού Κοινοβουλίου,
   
   καθών-εναγομένων,
   με αντικείμενο, ιδίως, αφενός, προσφυγή βάσει του άρθρου 265 ΣΛΕΕ με την οποία ζητείται ειδικότερα να διαπιστωθεί ότι το Κοινοβούλιο παρανόμως παρέλειψε να δώσει θετική συνέχεια στην αναφορά που υπέβαλαν οι προσφεύγοντες-ενάγοντες σχετικά με παραβίαση από τα ισπανικά δικαστήρια του δικαίου της Ευρωπαϊκής Ένωσης στον τομέα των θεμελιωδών δικαιωμάτων και, αφετέρου, αγωγή βάσει του άρθρου 268 ΣΛΕΕ με αίτημα την αποκατάσταση της ζημίας που φέρεται ότι υπέστησαν εξ αυτού οι προσφεύγοντες-ενάγοντες και, επικουρικώς, αγωγή βάσει του άρθρου 268 ΣΛΕΕ με αίτημα την αποκατάσταση της ζημίας που φέρεται ότι υπέστησαν οι προσφεύγοντες-ενάγοντες λόγω των ενεργειών του Βασιλείου της Ισπανίας,
   ΤΟ ΓΕΝΙΚΟ ΔΙΚΑΣΤΗΡΙΟ (τέταρτο τμήμα),
   συγκείμενο από τους S. Gervasoni (εισηγητή), πρόεδρο, L. Madise και R. Frendo, δικαστές,
   γραμματέας: E. Coulon
   εκδίδει την ακόλουθη
   
      Διάταξη (
            1
         )
   
   [παραλειπόμενα]
   
      Διαδικασία και αιτήματα των προσφευγόντων-εναγόντων
   
   
            7
         
         
            Με δικόγραφο που κατέθεσαν στη Γραμματεία του Γενικού Δικαστηρίου στις 7 Δεκεμβρίου 2020, οι προσφεύγοντες-ενάγοντες (στο εξής: προσφεύγοντες) άσκησαν την υπό κρίση προσφυγή-αγωγή.
         
      
            8
         
         
            Οι προσφεύγοντες ζητούν από το Γενικό Δικαστήριο:
            
                     –
                  
                  
                     πρώτον, να παραπέμψει την υπόθεση ενώπιον του τμήματος μείζονος συνθέσεως του Γενικού Δικαστηρίου ή ενώπιον ενός τμήματος με διαφορετικό αριθμό δικαστών, κατ’ εφαρμογήν του άρθρου 28 του Κανονισμού Διαδικασίας του Γενικού Δικαστηρίου·
                  
               
                     –
                  
                  
                     δεύτερον, να λάβει προσωρινά μέτρα δυνάμει των άρθρων 278 και 279 ΣΛΕΕ, ήτοι να αναστείλει τις ισπανικές δικαστικές διαδικασίες που τους αφορούν και να επιβεβαιώσει το δικαίωμά τους να λάβουν οικονομική ενίσχυση ίση προς τον μισθό που ελάμβαναν στην προηγούμενη θέση εργασίας τους·
                  
               
                     –
                  
                  
                     τρίτον, να δεχθεί την προσφυγή-αγωγή τους βάσει του άρθρου 265 ΣΛΕΕ, που στρέφεται κατά του Κοινοβουλίου, όσον αφορά «ειδικότερα» την απόφαση της 9ης Οκτωβρίου 2020, να διατάξει την αναστολή των αντιποίνων που ελήφθησαν έναντι αυτών και να υποχρεώσει το Κοινοβούλιο να αποκαταστήσει τη ζημία που υπέστησαν·
                  
               
                     –
                  
                  
                     τέταρτον, επικουρικώς, να υποχρεώσει το Βασίλειο της Ισπανίας να αποκαταστήσει τη ζημία που υπέστησαν λόγω της παραβιάσεως του δικαίου της Ένωσης από τα ισπανικά δικαστήρια, να κρίνει ότι το κράτος μέλος αυτό πρέπει να προβλέψει κυρώσεις σε βάρος των ατόμων που εμπόδισαν ή επιχείρησαν να εμποδίσουν την εξέταση των καταγγελιών τους και να λάβει μέτρα ελέγχου τηρήσεως της εν λόγω υποχρεώσεως.
                  
               
      
      Σκεπτικό
   
   [παραλειπόμενα]
   
      
         Επί του αιτήματος παραπομπής σε πενταμελές τμήμα
      
   
   
            11
         
         
            Οι προσφεύγοντες ζητούν την παραπομπή της υποθέσεως ενώπιον του τμήματος μείζονος συνθέσεως ή ενώπιον τμήματος με διαφορετικό αριθμό δικαστών, κατ’ εφαρμογήν του άρθρου 28 του Κανονισμού Διαδικασίας. Προς στήριξη του αιτήματός τους, προβάλλουν ότι η υπόθεση εμπλέκει το Κοινοβούλιο, καθόσον αφορά ιδίως την άσκηση των «απόλυτων» θεμελιωδών δικαιωμάτων τους, καθώς και το Βασίλειο της Ισπανίας και ειδικότερα, εντός αυτού, ορισμένα δικαστήρια και ορισμένες αρχές που συνδέονται με τη δικαστική εξουσία.
         
      
            12
         
         
            Κατά το άρθρο 28, παράγραφος 1, του Κανονισμού Διαδικασίας, «[ο]σάκις δικαιολογείται από τη νομική δυσκολία ή τη σημασία της υποθέσεως ή από ιδιαίτερες περιστάσεις, η υπόθεση μπορεί να παραπεμφθεί στο τμήμα μείζονος συνθέσεως ή σε τμήμα συγκείμενο από διαφορετικό αριθμό δικαστών».
         
      
            13
         
         
            Κατά το άρθρο 28, παράγραφος 2, του Κανονισμού Διαδικασίας, μια τέτοια παραπομπή μπορεί να προταθεί στη διοικητική ολομέλεια από το τμήμα στο οποίο έχει ανατεθεί η υπόθεση, τον Αντιπρόεδρο ή τον Πρόεδρο του Γενικού Δικαστηρίου σε οποιοδήποτε στάδιο της διαδικασίας, είτε αυτεπαγγέλτως είτε κατόπιν αιτήσεως κύριου διαδίκου.
         
      
            14
         
         
            Κατά τη νομολογία, η παραπομπή υποθέσεως σε πενταμελή δικαστικό σχηματισμό συνιστά δυνατότητα και όχι υποχρέωση, ενώ για να γίνει χρήση της δυνατότητας αυτής απαιτείται να ικανοποιούνται τα κριτήρια που θέτει o Κανονισμός Διαδικασίας (απόφαση της 17ης Δεκεμβρίου 2020, BP κατά FRA, C‑601/19 P, μη δημοσιευθείσα, EU:C:2020:1048, σκέψη 95).
         
      
            15
         
         
            Εν προκειμένω, όμως, ούτε ο Πρόεδρος ούτε ο Αντιπρόεδρος του Γενικού Δικαστηρίου έκριναν ότι πρέπει να γίνει χρήση της ως άνω δυνατότητας. Το δε δικάζον τμήμα, λαμβάνοντας υπόψη τα στοιχεία της δικογραφίας, εκτιμά ότι δεν ικανοποιείται κανένα από τα κριτήρια που απαριθμούνται στο άρθρο 28, παράγραφος 1, του Κανονισμού Διαδικασίας. Πράγματι, η νομολογία στην οποία στηρίζεται η παρούσα διάταξη είναι σαφώς παγιωμένη, οι δε προσφεύγοντες δεν προβάλλουν κανέναν νομικό λόγο ικανό να τη θέσει υπό αμφισβήτηση. Επιπλέον, το γεγονός ότι μπορεί να ασκηθεί προσφυγή κατά θεσμικού οργάνου ή κράτους μέλους λόγω προσβολής θεμελιώδους δικαιώματος, ακόμη και αν το δικαίωμα αυτό χαρακτηρίζεται ως «απόλυτο», δεν αποτελεί, αυτό καθεαυτό, ιδιαίτερη περίσταση και δεν προσδίδει στην υπόθεση προέχουσα σημασία.
         
      
            16
         
         
            Επομένως, το αίτημα των προσφευγόντων περί παραπομπής σε πενταμελές τμήμα πρέπει να απορριφθεί ως προδήλως αβάσιμο.
            [παραλειπόμενα]
         
       
         
            Για τους λόγους αυτούς,
            ΤΟ ΓΕΝΙΚΟ ΔΙΚΑΣΤΗΡΙΟ (τέταρτο τμήμα)
            διατάσσει:
         
       
         
            
                     
                        1)
                     
                  
                  
                     
                        Απορρίπτει την προσφυγή-αγωγή εν μέρει ως ασκηθείσα ενώπιον προδήλως αναρμόδιου δικαστηρίου, εν μέρει ως προδήλως απαράδεκτη και εν μέρει ως προδήλως αβάσιμη.
                     
                  
               
       
         
            
                     
                        2)
                     
                  
                  
                     
                        Οι Roberto Alejandro Macías Chávez, Fernando Presencia και José María Castillejo φέρουν ο καθένας τα δικαστικά έξοδά τους.
                     
                  
               
       
            
               
                  Λουξεμβούργο, 27 Απριλίου 2021.
                  
                     
                        Ο γραμματέας
                        E. Coulon
                     
                     
                        Ο πρόεδρος
                        S. Gervasoni
                     
                  
               
            
         (
         *1
      )	Γλώσσα διαδικασίας: η ισπανική.
   (
         1
      )	Παρατίθενται μόνον οι σκέψεις της παρούσας διατάξεως των οποίων η δημοσίευση κρίνεται σκόπιμη από το Γενικό Δικαστήριο.